Dôvodová  správa
k privatizácii časti podniku

HYDROCONSULT BRATISLAVA, štátny podnik so sídlom v Bratislave, Radlinského 37
             
Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti podniku HYDROCONSULT BRATISLAVA, štátny podnik so  sídlom v Bratislave, Radlinského 37 priamym predajom  časti  majetku  podniku spoločnosti   Terraprojekt a.s., Podunajská 24, 821 06 Bratislava.
1.	Vymedzenie privatizovaného majetku
Podnik HYDROCONSULT BRATISLAVA, štátny podnik je zapísaný v Obchodnom registri Okresného súdu Bratislava I, vložka číslo 33/B. 
Predmetný štátny podnik bol zaradený do druhej vlny privatizácie.
Základný privatizačný projekt podniku HYDROCONSULT BRATISLAVA, štátny podnik bol zakladateľom š.p. Ministerstvom pôdohospodárstva SR predložený na MSPNM SR dňa 18.4.2001. Informácia o predložení privatizačného projektu bola v zmysle § 10 ods. 7 zákona č. 92/1991 Zb. v znení neskorších predpisov zverejnená dňa 20.4.2001 v dennej tlači. 
Do privatizácie podľa privatizačného projektu vstupuje časť majetku podniku. Privatizovaný majetok je územne rozložený :
-	v Bratislave a Komárne, kde sa nachádzajú prevádzkové  budovy a to na pozemkoch o celkovej výmere 4 418 m2  zastavanej plochy (v Bratislave bez pozemkov),
-	v Modre,  kde  sa  nachádzajú rekreačné chaty Čajka a Volavka  s pozemkami o výmere 121 m2 zastavanej plochy,
-	v Mlynkoch,  kde  sa  nachádza rekreačné zariadenie s pozemkom o výmere 2 297 m2 zastavanej plochy, 
-	v Senci,  kde  sa  nachádza rekreačná chata s pozemkom o výmere 451 m2 zastavanej plochy.
Okrem hospodárskych stredísk, ktoré sú umiestnené na území Slovenskej republiky, podnik má i organizačnú zložku v  Břeclavy, Ružičková 5 v Českej republike, ktorá nevstupuje do privatizácie na základe toho, že platné právne predpisy neumožňujú privatizovať nehnuteľný majetok na území Českej republiky.
Hlavný predmet činnosti podniku je vykonávanie komplexných projektových, inžinierskych a konzultačných prác v oblasti vodného hospodárstva a ochrany životného prostredia a s nimi spojené výskumné a prieskumné práce.
    Ekonomická charakteristika časti podniku HYDROCONSULT BRATISLAVA, štátny podnik:

	1999	2000	k 31.3.2001	
 Počet pracovníkov	113	98	96	
 Výkony a mimoriadne  výnosy  (tis.  Sk)	 50 229	55 940	8 376	
 Náklady                             (tis. Sk)	65 768	58 979	8 270	
 Zisk – strata                                (tis. Sk)	       -15 539	-3 039	106	
Miera odpísania ZP                        (%)	72,32	 76,44	76,57	
2

Údaje o rozsahu a  štruktúre časti majetku  podniku HYDROCONSULT BRATISLAVA, štátny podnik k dátumu spracovania  privatizačného projektu, t.j. k 31.3.2001 ( v tis. Sk) :

Aktíva celkom	
37 094	
Stále aktíva	10 173	
- nehmotný investičný majetok	393	
- pozemky                          	 1 366	
- budovy a stavby            	                 7 184	
- stroje a zariadenia	751	
- iný hmotný investičný majetok	79	
- finančné investície	400	
Obežné aktíva	26 913	
- zásoby	5 801	
- pohľadávky	12 968	
- finančný majetok	8 144	
Ostatné aktíva a prechodné  účty aktív	8	
		
Privatizované záväzky celkom	12 385	
- Bankové úvery	0	
- Ostatné záväzky a dlhy	9 900	
- Rezervy	0	
- Ostatné pasíva	2 485	

Vlastné imanie určené
k prechodu na FNM SR	
24 709	

Pre stanovenie trhovej hodnoty  časti podniku HYDROCONSULT Bratislava, štátny podnik vypracovala znalecká organizácia AJPO, spol. s r.o., Hlavná ul. 997/74, Stupava znalecký posudok č. 07/2001 ku dňu 31.3.2001. Ohodnotenie časti podniku vykonané v  tomto znaleckom posudku vykazuje tieto výsledky :

substančná hodnota  :          35 015 tis. Sk
podnikateľská hodnota :       20 044 tis. Sk
           stredná hodnota:                   27 530 tis. Sk

Za trhovú hodnotu časti podniku HYDROCONSULT Bratislava, štátny podnik doporučuje znalecká organizácia strednú hodnotu vo výške :
27 530 tis. Sk
2. Návrhy privatizačných projektov a podnetov vypracovaných na časť podniku   HYDROCONSULT Bratislava,  štátny podnik               
Základný privatizačný projekt časti podniku bol vypracovaný vedením štátneho podniku  v spolupráci s Výskumným ústavom ekonomiky poľnohospodárstva a potravinárstva Bratislava, Trenčianska 55 a predložený na MSPNM SR dňa 18.4.2001.Tento privatizačný projekt navrhoval privatizovať časť majetku podniku v jednej výstupnej jednotke vo verejnej obchodnej súťaži.
Komisia pre posudzovanie vypracovaných návrhov privatizačných projektov MSPNM SR   na  svojom  rokovaní   dňa   6.8.2001  na   základe  diskusie  a po  hlasovaní odporučila 
3

privatizovať časť podniku HYDROCONSULT Bratislava, štátny podnik v jednom výstupe – priamym predajom záujemcovi, ktorý bude vybraný výberovou komisiou na MSPNM SR. Pri odporúčaní uvedeného spôsobu privatizácie pracovná komisia vychádzala zo stanoviska zakladateľa štátneho podniku k  privatizačnému projektu, č. 2834/2001-420/150 zo dňa 11.4.2001, v  ktorom Ministerstvo pôdohospodárstva SR odporučilo MSPNM SR, ako jednu z alternatív, zmeniť metódu privatizácie uvedeného štátneho podniku z verejnej obchodnej súťaže na priamy predaj, na základe závažnosti predložených podnetov na spôsob privatizácie vo vzťahu k osobitným podmienkam a  kritériám, ktoré musí nový nadobúdateľ na základe požiadaviek zakladateľa štátneho podniku splniť (predmetné stanovisko zakladateľa prikladáme v prílohách k tomuto materiálu).
Pracovná komisia MSPNM SR pri odporúčaní  zmeny spôsobu privatizácie z verejnej obchodnej súťaže priamy predaj vychádzala aj zo skutočnosti, že týmto spôsobom bude dosiahnuté urýchlenie privatizácie podniku. Priamy predaj za predpokladu uskutočnenia výberového konania je tiež súťažná metóda privatizácie, pričom príprava a vyhlásenie verejnej obchodnej súťaže na FNM SR trvá podstatne dlhšie ako výberové konanie na MSPNM SR. Podnety na privatizáciu podniku HYDROCONSULT Bratislava, štátny podnik, ktoré boli evidované na MSPNM SR, podali pritom záujemci, ktorí sa zaoberajú aj špeciálnymi činnosťami privatizovaného podniku, čo dávalo predpoklad na splnenie osobitných podmienok a kritérií privatizácie podniku zo týchto záujemcov.
V zmysle záverov komisie prepracoval spracovateľ základný privatizačný projekt. Prepracovaný projekt časti podniku bol na MSPNM SR predložený dňa 3.9.2001. Projekt navrhuje privatizovať časť majetku predmetného podniku  v jednom výstupe priamym predajom záujemcovi, ktorý bude vybraný vo výberovom konaní.
Protimonopolný  úrad SR vo svojom pôvodnom stanovisku k privatizačnému projektu podniku HYDROCONSULT Bratislava, štátny podnik zo dňa 28.5.2001 z pohľadu zákona o ochrane hospodárskej súťaže nemal pripomienky k privatizácii časti podniku metódou predaja vo verejnej obchodnej súťaži. Listom zo dňa 28.11.2001 požiadalo MSPNM SR Protimonopolný  úrad SR o vyjadrenie k  zmene spôsobu privatizácie čast podniku, ktorý odporučila a odôvodnila komisia MSPNM SR. Protimonopolný úrad SR listom zo dňa 31.1.2002 oznámil MSPNM SR, že  nemá pripomienky k privatizácii podniku priamym predajom záujemcovi, ktorý bude vybratý vo výberovom konaní vzhľadom na skutočnosť, že spoločnosť sa zaoberá špecifickými činnosťami v sektore vodného hospodárstva, čo vyžaduje splnenie osobitných podmienok a kritérií pri privatizácii podniku.
Ministerstvo eviduje nasledovné podnety na privatizáciu časti podniku HYDROCONSULT Bratislava, štátny podnik:

1.	HYCOPROJEKT, a.s. Bratislava, Radlinského 37
 Predložený dňa : 27.4.2001, predseda predstavenstva  Ing. Július Kelečényi
2.	MANAG PRODUKT, s.r.o., Nevädzová 5, Bratislava
 Predložený dňa : 19.11.1996, Ing. Miroslav Chajmovský  
3.	VODOTIKA, a.s. Bratislava, Černyševského 26
 Predložený : 16.8.2001, konateľ Ing. Miloš Kedrovič
4.	 MVDr. Milan Šidlík, Špačinská cesta 23, Trnava
	Predložený : 19.10.2001
5.	Terraprojekt, a.s. Bratislava, Podunajská 24
 Predložený : 28.8.2001, predseda predstavenstva a riaditeľ Ing. Pavol Kusý, CSc.

4

3.    Postup posudzovania privatizačného projektu a výberu nadobúdateľa privatizovaného  podniku
Základný privatizačný projekt podniku HYDROCONSULT Bratislava, štátny podnik bol po posúdení odbornými útvarmi MSPNM SR prerokovaný v  pracovnej komisii dňa 6.8.2001. Vzhľadom na zmenu spôsobu privatizácie podniku, ktorú prijala pracovná komisia MSPNM SR,  bolo potrebné privatizačný projekt podniku prepracovať v dotknutých častiach, vyhotoviť znalecký posudok na trhové ohodnotenie privatizovaného majetku, ktorý sa pri priamych predajoch vyžaduje a tiež upresniť zo strany zakladateľa š.p. podmienky predaja a  kritériá výberového konania.  Následne po splnení týchto požiadaviek pristúpilo MSPNM SR k príprave výberového konania pre výber nadobúdateľa privatizovaného majetku časti podniku priamym predajom.
Ministerstvo listom zo dňa 29.11.2001 písomne oslovilo všetkých 5 známych záujemcov o  privatizovaný majetok so žiadosťou o doplnenie podnetov pre potreby výberového konania, s termínom predloženia ponúk do 16.1.2002. Ponuku do výberového konania predložili traja záujemcovia, a to:
1.	HYCOPROJEKT, a.s. Bratislava, Radlinského 37
2.	VODOTIKA, a.s. Bratislava, Černyševského 26
3.	Terraprojekt, a.s. Bratislava, Podunajská 24.
Komisia MSPNM SR pre výber nadobúdateľa  privatizovaného majetku priamym predajom, zriadená ministerkou pre správu a privatizáciu národného majetku, posúdila predložené  návrhy dňa 31.1.2002 s nasledovným výsledkom:
Záujemca – spoločnosť VODOTIKA, a.s., Černyševského 26, Bratislava ponúkol za nadobudnutie časti privatizovaného podniku kúpnu cenu vo výške 1 000 000,- Sk a  preukázal jej finančné krytie vinkuláciou peňažných prostriedkov v uvedenej výške v Tatra banke Bratislava. Spoločnosť predložila svoj stručný profil a stručný podnikateľský zámer na prevzatie časti podniku. Vznikla v r. 2000 z pôvodne projektového ateliéru a v  súčasnosti zamestnáva 11 stálych pracovníkov. Zameriava sa na pozemné staviteľstvo a  projektovanie hlavne menších vodohospodárskych stavieb. Predložený podnikateľský zámer spoločnosti je veľmi stručný a málo prepracovaný, je v ňom deklarovaný hlavný cieľ, ktorý spoločnosť privatizáciou sleduje, a to zabezpečenie doterajšieho využívania subdodávateľských prác cestou kúpy časti podniku HYDROCONSULT Bratislava. Aj keď spoločnosť VODOTIKA, a.s. Bratislava splnila všetky podmienky výberového konania, predovšetkým vzhľadom na veľmi nízku kúpnu cenu, ale aj nedostatočný podnikateľský zámer a  referencie zástupcu profesného združenia, ktorý túto spoločnosť hodnotil ako malú rodinnú firmu, ktorá ako taká nedáva záruku na udržanie podniku HYDROCONSULT Bratislava aspoň na súčasnej úrovni, pretože nedisponuje na to dostatočnými finančnými prostriedkami, nebola táto spoločnosť odporučená ako budúci nadobúdateľ časti podniku. 
Záujemca – spoločnosť HYCOPROJEKT, a.s., Radlinského 37, Bratislava ponúkol za nadobudnutie časti podniku kúpnu cenu vo výške 20 000 000,- Sk. Ako finančné krytie kúpnej ceny predložil zmluvu o budúcej zmluve uzatvorenú s Bank & Guaranty Company of the Atlantic, Inc., Oregon, USA na poskytnutie úveru v uvedenej výške finančných prostriedkov v slovenskej mene. Taktiež  predložil  profil  firmy  a  podnikateľský  zámer. Jedná sa o zamestnaneckú akciovú spoločnosť, ktorá vznikla v  r. 1996 za účelom sprivatizovania štátneho podniku a  zatiaľ nevykonávala podnikateľskú činnosť. Podnikateľský zámer spoločnosti bol všetkými členmi výberovej  komisie  hodnotený  ako  pomerne  stručný  a  vypracovaný  na  nízkej úrovni. Obsahuje predpoklad nadviazania na históriu podniku, popisuje doterajší predmet činnosti podniku, odberateľov, odvoláva sa na   previazanosť  personálnymi  vzťahmi  medzi  vodohospodárskymi  podnikmi,  ďalej  na 
5

vysokošpecializovaný kolektív podniku, popisuje konkurenciu. Samotný podnikateľský   plán  je opisom cieľov strednodobej a dlhodobej koncepcie vodného hospodárstva, v súvislosti s  ktorou sa budú vypracovávať štúdie a  projekty, ktoré nie sú konkretizované. Spoločnosť HYCOPROJEKT, a.s. Bratislava splnila všetky podmienky výberového konania, avšak vzhľadom na nízku úroveň podnikateľského zámeru, ako aj na výšku navrhovanej kúpnej ceny ktorá bola nižšia ako ponuka ďalšieho záujemcu a tiež s prihliadnutím na stanovisko zástupcu zakladateľa š.p.  - Ministerstvo pôdohospodárstva SR a zástupcu profesného združenia, ktorí tiež nehodnotili ponuku tejto spoločnosti ako najlepšiu, nebola odporučená za budúceho nadobúdateľa časti podniku.
Záujemca – spoločnosť Terraprojekt a.s., Podunajská 24, Bratislava ponúkla za nadobudnutie časti podniku kúpnu cenu vo výške 30 000 000,- Sk. Finančné krytie kúpnej ceny má spoločnosť zabezpečené formou úverového prísľubu od Creditanstalt AG Wien na poskytnutie investičného úveru vo výške 1 000 000,- EUR, ktorý pokrýva kúpnu cenu aj prípadné nové investície do privatizovanej časti podniku. Spoločnosť predložila svoj stručný profil a podnikateľský zámer na prevádzkovanie podniku, ktorý bol všetkými členmi komisie, ale predovšetkým odborným zástupcom profesného združenia, hodnotený ako veľmi dobre prepracovaný, zabezpečujúci ďalší rozvoj podnikateľských činností a privatizovanej časti podniku všeobecne. Spoločnosť Terraprojekt a.s. Bratislava (TPT, a.s.) je nezávislá inžinierska a projektová organizácia, založená v r. 1995. Svoju činnosť zameriava na inžinierske, dopravné, pozemné a vodohospodárske stavby, o čom predložila veľmi podrobné a  rozsiahle referencie. Akcionárom TPT, a.s. je aj ILF Consulting Engineers s hlavnými sídlami v Insbrucku a Mníchove a prostredníctvom tohto partnerstva sa spoločnosť uplatnila aj na zahraničných trhoch (ČR, krajiny EÚ, USA), kde realizuje časť vlastných projekčných kapacít. Spoločnosť má zámer rozšíriť svoje aktivity do perspektívnych oblastí, v ktorých zatiaľ pociťuje nedostatok vlastných odborných kapacít a ktoré sú k dispozícii v podniku HYDROCONSULT Bratislava s tým, že očakáva synergický efekt ďalšieho rozvoja oboch firiem založený na prepojení odborných kapacít. Dovybavením privatizovanej časti podniku najnovšími technológiami a prepojením informačných systémov na vlastné projektové centrá v zahraniční bude možné pri súčasnom stave a odbornej úrovni  pracovníkov podniku zvýšiť jeho efektívnosť, výkonnosť a úroveň. Spoločnosť Terraprojekt a.s. Bratislava splnila všetky podmienky výberového konania a predložila najlepšiu ponuku z hľadiska výšky kúpnej ceny, podnikateľského zámeru i zabezpečenia rozvoja privatizovanej časti podniku v budúcom období.
Na základe vyššie uvedených skutočností a dôvodov komisia MSPNM SR pre výber nadobúdateľa privatizovaného majetku priamym predajom odporučila ako budúceho nadobúdateľa časti podniku HYDROCONSULT Bratislava, štátny podnik spoločnosť Terraprojekt a.s., Podunajská 24, Bratislava.
 
Z Á V E R :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti podniku HYDROCONSULT BRATISLAVA, štátny podnik  priamym predajom  spoločnosti Terraprojekt a.s., Podunajská 24, Bratislava.